Hver måned bruger 3,5 millioner danskere Facebook. Alle har de umiddelbart accepteret, at Facebook indsamler personlige oplysninger om hver enkelt brugers adfærd på det sociale medie.

Med et lille kryds i brugerbetingelserne har de tilsyneladende givet grønt lys til, at det børsnoterede selskab må bruge og sælge personlige data til at skræddersy indhold og annoncer.

Men Facebook lagrer også sine brugeres digitale fodspor på en masse andre internetsider, og det uanset om brugeren er logget ind på sin facebookkonto eller ej. Det fremgår af Facebooks cookiepolitik. Og faktisk sporer Facebook også alle andre netbrugere, der på et tidspunkt har klikket sig ind på en side, der er underlagt Facebooks ejerskab eller partnerskab.